**Seyiçi Morimura** (森村 誠一, *Morimura Seyiçi*?, 2 yanvar 1933, Kumaqaya[d], Saytama prefekturası – 24 iyul 2023, Tokio) – müəmma janrında yazmış Yaponiya yazıçısı. İkinci Dünya müharibəsi zamanı Yaponiyada insanlar üzərində təcrübələr aparmış 731-ci dəstə haqqında olan mübahisəli "Şeytanın qarınqululuğu" (*"Akuma no hoşoku"*) trilogiyasına görə tanınır.

Həyatı və karyerası
-------------------

Seyiçi Morimura 1933-cü ildə Saytama prefekturasında doğulmuşdur. Kollecdən məzun olduqdan sonra 1964-cü ildə "Otani" hotelində işləməyə başlamış və növbəti 10 il oyunca burada işləmişdir. Hoteldə işləyərkən jurnal məqalələri yazmağa başlamışdır. İlk romanı "Böyük şəhər" (*"Daytokay"*) 1967-ci ildə nəşr olunmuşdur. "Çoxmərtəbəli binada ölüm" (*"Koso no şikaku"*) romanına görə 1969-cu ildə Edoqava Rampo mükafatını, 1973-cü ildə Yaponiya Müəmma Yazıçıları Mükafatını qazanmışdır.

1976-cı ildə yazdığı "İnsanın sübutu" (*"Ninqen no şomey"*) romanı qaradərili gəncin qətlindən bəhs edir və Yaponiyanın müharibədən sonrakı qaranlıq dövrünü işıqlandırır. Roman əsasında film çəkilmişdir. 1977-ci ildə nəşr olunmuş "Vəhşinin sübutu" (*"Yasey no şomey"*) romanı ucqar bir kənddə baş vermiş soyqırımdan bəhs edir. 731-ci dəstənin insan təcrübələrindən bəhs edən "Şeytanın qarınqululuğu" əsəri 1981-ci ildə qəzet seriyası kimi nəşr olunmağa başlamışdır. Əsər bestsellerə çevrilmişdir və Yaponiyada sensasiyaya səbəb olmuşdur.

2004-cü ildə Yaponiya Müəmma Ədəbiyyatı Mükafatını, 2011-ci ildə "Pis yol" (*"Akudo"*) tarixi romanına görə Eyci Yoşikava Ədəbiyyat Mükafatını qazanmışdır. Yazıçılıqla yanaşı hayku şairi olmuş, 2006-cı ildə Tokioda yerləşən KAVA hayku cəmiyyətinin üzvü olmuşdur. 24 iyul 2023-cü ildə ağciyər iltihabı səbəbilə Tokioda yerləşən bir xəstəxanada ölmüşdür.

Şəxsi həyatı
------------

İkinci Dünya müharibəsi zamanı Morimuranın yaşadığı ərazi ABŞ tərəfindən bombalanmış və bu səbəbdən pasifist prinsipləri mənimsəmişdir. Nüvə silahlarına qarşı olmaq və sülhü dəstəkləmək haqqında kitab yazmışdır. 2015-ci ildə konstitusiyanın Şinzo Abe tərəfindən yenidən təfsirinə qarşı baş vermiş aksiyalarda iştirak etmişdir.

İstinadlar
----------

1. 1 2 3 4 5 6  "Japanese novelist Seiichi Morimura, known for trilogy about wartime army unit's atrocities, dies". The Mainichi (ingiliscə). 25 iyul 2023. 30 sentyabr 2023 tarixində arxivləşdirilib. İstifadə tarixi: 30 sentyabr 2023.
2. 1 2  *Gid Powers, Richard; Hidetoshi Katō; Bruce Stronach.* Handbook of Japanese popular culture. Greenwood Press. 1989. səh. 283. ISBN 9780313239229. 2023-07-27 tarixində arxivləşdirilib. İstifadə tarixi: 30 sentyabr 2023.
3. 1 2  "Award-Winning Novelist Seiichi Morimura Dies at 90". The Japan News by the Yomiuri Shimbun (ingiliscə). 24 iyul 2023. 30 sentyabr 2023 tarixində arxivləşdirilib. İstifadə tarixi: 30 sentyabr 2023.

Xarici keçidlər
---------------

* J'Lit | Müəlliflər : Seyiçi Morimura | Books from Japan

|  |  |
| --- | --- |
|  Bu şablona bax   Sosial şəbəkələrdə | Facebook · Twitter |
| Tematik saytlar | AllMovie · IMDb · Kinopoisk |
| Lüğətlər və ensiklopediyalar | Prabook |
| Şəcərə və nekropolistika | WikiTree |
| 

| Normativ yoxlama |
| --- |
| BIBSYS: 43212 · CiNii: DA00940800 · GND: 172264014 · ISNI: 0000000084401995 · LCCN: n82073962 · NDL: 00047302 · NLA: 36083187 · NTA: 321541871 · NUKAT: n2016155092 · SUDOC: 123528569 · VIAF: 35798113 · WorldCat VIAF: 35798113 |

 |